Skokonthullings van kindermishandeling in ma en ouma se saakWAARSKUWING: Die inhoud van die berig is grafies van aard en kan sensitiewe lesers ontstel. Argieffoto Hulle het die kinders glo met ŉ warm strykyster en sigarette gebrand terwyl daar glo rissies in die driejarige, wat later dood is, se vagina ingedruk is. Die oudste seun se penis is glo ook met ŉ sigaret gebrand. Die inligting is vervat in die akte van beskuldiging wat Donderdag voorgelê is tydens die 32-jarige vrou en haar 55-jarige ma se verskyning in die Chatsworth-landdroshof. Die vroue staan tereg op drie aanklagte van aanranding met die doel om ernstig te beseer, vier aanklagte van kindermishandeling, ŉ klag van seksuele aanranding en drie aanklagte van versuim om mediese bystand te lewer. Die ouma staan tereg op ŉ bykomende aanklag van moord, twee van seksuele aanranding en ŉ klag van verkragting. Volgens die akte van beskuldiging het die ma in Junie 2007 aansoek gedoen om haar kinders in pleegsorg te plaas weens haar finansiële situasie en dwelmgewoontes. Die kinderhof in Durban het die twee oudste kinders, ’n seun en ’n meisie wat nou onderskeidelik 10 en 8 jaar oud is, in die sorg van die ouma geplaas. Die derde kind, wat oorlede is, is by geboorte in die ouma se sorg geplaas. Die ma word daarvan beskuldig dat sy die drie kinders talle kere saam met haar geneem het om vir geld te bedel. Die kind wat oorlede is, is glo van kos ontneem en daar is glo sigarette in haar vagina opgedruk. Die ouma het haar glo ook verskeie kere aan ŉ bed vasgemaak. Die ma het die oorledene glo op 17 November 2014 teen die grond vasgedruk en vir haar jongste dogter, ’n tweejarige kleuter, opdrag gegee om haar met ŉ liniaal te slaan. Die ouma het die oorledene glo die volgende dag verder mishandel en glo so hard deur die gesig geslaan dat sy gebloei het. Die kind is glo op 19 November weer met ŉ sigaret op haar vagina gebrand en sy is later die aand oorlede. Die saak teen die twee vroue is tot 8 Desember uitgestel wanneer hulle in die hooggeregshof in Durban sal verskyn en daar na verwagting ŉ verhoordatum bekend gemaak sal word.